Дмитро Вислоцкый

**Дми́тро Висло́цкый**,  Дми́тро Фе́дорович Висло́цький (псевдо&nbsp;— *Ваньо Гунянка* (*4. новембер 1888, Лабова&nbsp;— †28. децембер 1968, Львів)&nbsp;— писатель, товмач, новинарь, сполоченско-културный дѣятель з Лемковины.

Дмитро Вислоцкый уродив ся 4. новембра 1888 в Лабовой, великом селѣ при Санчи на западѣ Лемковины. Учив ся в сандецкой гимназии, котру скончив в року 1910. Такой ся записав на правничу факулту Львовской универзиты, але неодовго, же не мав доста гроши на заплаченя штудий, мусѣв зачати роботу. Прияв службу настоятеля руськой бурсы в Бучачи. Од року 1912 зостав сполупрацовником в тыжденнику «Лемко» в Новом Санчи, пак в Горлицях (1913). В року 1914 перенес ся до Перемышля, де выдавав новинку «Русская земля».Обѣ новинкы были москвофилского характеру. 

Хоть редакцийны тексты му часто были неподписаны, суть то тексты Вислоцкого, котры з часом печатав под псевдонимом *Ваньо Гунянка* (зрѣдка хосновав псевдоним *Іван Політика*), легко их познати подля свойфайтового стилю и формы. Найчастѣйше суть то повны иронии редакцийны коментарѣ и сатиричны, жартобливы листы од вѣрного читателя. Часто тексты Ваня Гунянкы были заказаны цензуров и в «Лемку» видиме великы незапечатаны пролишкы з надписом «Конфисковано!».

Выход новинкы перервала Перва свѣтова война. Вислоцкый быв арештованый и на Вѣденьском судовом процесѣ (1917) быв засудженый на смерть в числѣ иншых 15 Лемкох. По закончѣню войны и роспадѣ Австро-Мадярщины быв амнестованый. Зачав активну сполоченску чинность  членом-закладательом Руськой (по часѣ Карпато-Руськой) Народной Рады в Пряшовѣ, участником закладин Лемковской републикы Флоринкы (1918), секретарьом Централной Руськой Народной Рады в Ужгородѣ (1919), яка жадала прилученя вшиткых карпаторусинскых земель ку Чехословакии.

Вернув ся до новинарской роботы в русофилскых тыждньовых новинках «Голосъ русскаго народа» (1919) и «Русь» (1920).

В року 1921 побрав ся зоз сестров писателькы Ирины Невицкой Олгов Бурик из Уяка (нинѣ Удол) и даякый час працовав учительом в селѣ Чирч Старолюбовнянского окресу.

Переслѣдованый за свои политичны пересвѣдченя, в року 1922 емигровав до Канады, пак до США (1927). В року 1928 став ся редактором-закладательом двотыжденника «Лемко», быв сполузакладательом «Лемко-Союзу» в США и Канадѣ (1929–1999), котрого быв и секретарьом. «Лемко-Союз» при його спомозѣ набыв русофилскый и прокомунистичный характер. Року 1934 навщѣвив СССР и, вернувши ся до США, нагваряв Лемкох ити до совѣтского «раю». 

На ХІІ. зъѣздѣ «Лемко-Союза» в децембрѣ 1945, Вислоцкый прилюдно оголосив, же рѣшив ся переселити до Совѣтского Союза. Авшак делегаты розказали му най иде на Лемковину яко кореспондент «Карпатской Руси». Вислоцкый пришов на Лемковину в маю 1946, коли векшина Лемкох уже выѣхала на Украину. Зато ай он выѣхав оселити ся до Ужгорода, а пак до Львова и одтам писав до лемковскых календарьох и до новинкы «Карпатска Русь».

Властны публикации Дмитра Вислоцкого суть розметаны по розличных новинках, котры редаговав. Писаны суть етимологичным правописом. Обсягують невеличкы росповѣсткы, вершы, курты драмы и статѣ на социалны темы. Даколи суть и неподписаны, лем подля характерного Гунянкового стилю, мож одгадовати, же суть з його пера. В добѣ, коли ся автор рѣшив переселити до СССР, а там видѣв, же «старый» етимологичный правопис не принимають, зачав писати украинизованым правописом. В року 1945 в Юнкерсу, Н.Й. «Лемко-Союз» выдав так одредаговану  обширну зберьку (511 сторон) под назвов «Наша Книжка», де суть замѣщены и творы Ваня Гунянкы в дакус перекомпонованом форматѣ.

## Жерела и одказы
* **Богдан Горбаль**: (2010) Вислоцький Дмитро  // 
* 
* 
* 
* 

## Референции